Sameinað sveitarfélag yrði langstærsta sveitarfélagið á landinu landfræðilega séð.vísir / hafsteinn Sérstakar heimastjórnir fá völd til að taka ákvarðanir í afmörkuðum málum í nýju sameinuðu sveitarfélagi á Austurlandi . Breyta þarf lögum til að fundir heima - og sveitarstjórnar geti farið fram rafrænt . Íbúar fjögurra sveitarfélaga á Austurlandi samþykktu sameiningu í lok október . Undirbúningsstjórn er nú að störfum við að útfæra ýmis atriði áður en gengið verður til kosninga í nýju sameinuðu sveitarfélagi . „ Það eru hugmyndirnar varðandi heimastjórnirnar og síðan bara uppleggið á stjórnsýslunni sem er töluverð breyting frá því sem nú er , “ segir Björn Ingimarsson , bæjarstjóri á Fljótsdalshéraði og formaður sameiningarnefndar . „ Það er komin tillaga að kjördag , við erum að tala um 18. apríl næstkomandi . “ Ekki liggur fyrir lagaheimild til að veita þessum heimastjórnum tiltekin svæðisbundin völd en hægt er að beita svokölluðu tilraunaákvæði sveitarstjórnalaga til að svo megi vera . Það hefur ekki verið gert áður á Íslandi . Björn Ingimarsson , bæjarstjóri á Fljótsdalshéraði og formaður sameiningarnefndar . Vísir / Egill „ Í svona sem allra stystu máli þá snúast heimastjórnirnar um að í hverju hinna gömlu sveitarfélaga , Djúpavogi , Seyðisfirði , Borgarfirði og Fljótsdalshéraði , verði þriggja manna stjórn sem fari með ákveðin staðbundin verkefni fyrir það svæði sérstaklega , “ segir Róbert Ragnarsson , ráðgjafi hjá RR ráðgjöf sem starfað hefur með sameiningarnefndinni að undirbúningi sameiningar . „ Síðan væri stærri sveitarstjórn sem að er í nánum tengslum við heimastjórnina og á þann hátt erum við að reyna að tryggja að áhrif heimamanna verði áfram sterk inni í stærra sameinuðu sveitarfélagi , “ segir Róbert . Fyrir liggur að nýtt sveitarfélag verður landfræðilega það stærsta á Íslandi og þannig getur það þýtt ferðalög langar vegalengdir fyrir fulltrúa í heimastjórnum sem þurfa að sækja fundum með nefndum sameinaðs sveitarfélags . „ Nefndirnar munu funda vikulega og heimastjórnirnar 1 - 2 í mánuði og við gerum ráð fyrir því að fundirnir verði rafrænir og staðbundnir í bland en til þess þurfum við einmitt breytingu á sveitarstjórnarlögunum þannig að það geti verið almenna reglan að halda rafræna fundi og það er eitt af því sem við ræðum við ráðherra og þingið , “ segir Róbert . Róbert Ragnarsson , ráðgjafi hjá RR ráðgjöf .